Ander misdaad	(69)
SAPD MK-bevorderingsprojek met interdik gestuit
Die vakbond Solidariteit het 'n interdik in die Noord-Gautengse Hooggeregshof bekom teen die SA Polisiediens (SAPD) en wat lg. dwing om alle inligting rakende hul omstrede NSF-projek ("Non-Statutory Forces"-projek) op die ys te plaas en besonderhede daaromtrent bekend te maak.
Solidariteit sê hulle was genoodsaak om die hof te nader, nadat die SAPD voortgegaan het met ongrondwetlike bevordering van 628 MK-lede en die uitsluiting van 150 000 ander professionele SAPD-lede. Die aansoek van Solidariteit is met kostes toegestaan. Vir meer besonderhede, kontak Anton van der Bijl by 083 291 6855.
As nasleep van die verklarings deur pres. Cyril Ramaphosa en van sy kabinetskollegas dat grond in die land onteien gaan word sonder vergoeding en die daaropvolgende Parlementêre aanvaarding van die EFF/ANC voorstel dat implementering van onteiening sonder vergoeding gedurende die volgende ses maande ondersoek gaan word, is besetting van oop grond deur plakkers besig om landswyd uit te slaan. Hoewel die regering sedertdien teruggekrabbel het en gesê het dat onder huidige wetgewing is besetting onwettig, het die Polisie en munisipale wetstoepassers hul hande vol met onwettige plakkery.
Dit is duidelik dat politici en swart radikales 'n miernes oopgesteek het, wat moeilik weer toegemaak sal kan word. In die Wes-Kaap, Gauteng, Oos-Kaap en KZN o.a. het plakkers eenvoudig opgedaag en begin erwe uitmeet en boumateriaal aanry. Te Hermanus en Midrand het dit oorgeslaan in grootskaalse openbare geweld, die omvang waarvan op sosiale media baie erger geskets word as in die hoofstroommedia.
CPS in hof oor R317 miljoen
Die omstrede Cash Paymaster Services (CPS) wat die afgelope jare die uitbetaling van welsynstoelaes namens die SA Social Services Agency (Sassa) gehanteer het – na sterk bewering op grond van 'n onregmatige kontrak – word tans deur Corruption Watch (CW) in die Noord-Gautengse hooggeregshof gedagvaar om onregmatige fooie ter waarde van R317 miljoen uit die kontrak aan die staat terug te betaal.
Die saak sloer al sedert Maart 2015, maar as gevolg van verskeie operasionele faktore word verwag dat die saak binne die volgende maand bereg sal word. Intussen doen Minister van Maatskaplike Ontwikkeling Bathabile Dlamini alles in haar persoonlike vermoë om CPS vir die Sassa uitbetalings te behou, ondanks 'n kabinetsbesluit dat die SA Poskantoor dit voortaan moet hanteer.
Vir meer besonderhede, kontak Corruption Watch by 011 242 3900 of 083 763 3472 of volg hierdie twee skakels:
twitter.com/Corruption_SA en facebook.com/CorruptionWatch.
SA is geruk deur die onverwagse gewapende aanval op die Ngcobo Polisiestasie naby Queenstown waarin vyf Polisielede en 'n oud-soldaat doodgeskiet is 'n aantal vuurwapens is wel tydens die voorval gebuit, maar dit op sigself verskaf nog nie aanduiding van motief nie.
In kommentaar op die voorval sê die VF Plus in 'n mediaverklaring: "Dit is 'n bewys dat misdadigers nie meer bang is vir die Polisie nie en dat georganiseerde misdaad besig is om handuit te ruk. Dit is ook 'n bewys dat die land nou die prys betaal vir die verbrokkeling van misdaadintelligensie-strukture wat veronderstel is om georganiseerde misdaad en sindikate te ontbloot.
"Dit is ook kommerwekkend dat misdadigers so gespesialiseerd kan optree dat hulle sonder vrees 'n Polisiekantoor aanval, Polisielede vermoor, al die wapens en 'n Polisievoertuig roof en boonop twee lede ontvoer wat later tereggestel is. Hierdie moet 'n wekroep wees vir die regering en vir die Polisie."
Die jongste is dat 'n gesaamlike taakmag Vrydag 22 Feb. 2018 op 'n bende van sowat 20 verdagtes toegeslaan het en sewe doodgeskiet het en 10 inhegtenis geneem het, terwyl skynbaar sowat 10 ontsnap het en voortvlugtig is.
Zuma wou blykbaar staatsgreep uitvoer
Hoewel dit nie so uitdruklik gesê word nie, word in beriggewing in sowel hoofstroom- as sosiale media geïmpliseer dat voormalige pres. Jacob Zuma in die laaste dae van sy ampsbekleding probeer het om die steun van die SA Nasionale Weermag te verkry ten einde hom in sy pos te help hou. Dit sou neerkom op 'n militêre staatsgreep, wat die afkondiging van krygswet tot gevolg kon hê.
Blykbaar het Minister van Verdediging en Militêre Veterane Nosiviwe Mapisa-Nqakula en die Hoof van die Weermag genl. Solly Shoke geweier en gesê dat hulle bly getrou aan die Grondwet. Dít en die feit dat die ANC oorwegend nie geskrik het vir dreigemente van Zuma om skandale van die party sedert 1994 te openbaar nie, het blykbaar die deurslag gegee vir sy finale bedanking.